Ricciardo verdien sy sjampanje | Netwerk24
Daniel Ricciardo (voor, McLaren) lei die jaers kort ná die hervatting van die ren ná die Verstappen-Hamilton-ongeluk tydens die doodsnikke van Sondag se Italiaanse Grand Prix op Monza. Die Australiër het in die afwesigheid van die twee titelprotagoniste 'n welverdiende sege behaal.Foto: Getty Images
Voor 'n aanskouende wêreldgehoor is die vuilbek-Aussie se versoek ongemaklik van die hand gewys, maar in die oë van sy werkgewers was syne 'n mond wat elke druppel sjampanje pleks van sensuur ryklik verdien het.
Want ná 170 renne – of 'n allemintige 3 213 dae – het 'n McLaren-jaer eindelik weer die boonste trap van 'n Formule Een-podium bestyg. Dié smaak van sukses was soveel soeter ná nege vermorste jare waaronder Lewis Hamilton van hulle afgerokkel is deur die Mercedes-dinastie en geskiedenis herskryf het; McLaren laasgenoemde se enjins verruil het vir ongekende laagtes met Honda tussen 2015 en 2017, daarna nóg drie jaar moes water trap met Renault – maar danksy 'n terugkeer na Mercedes-krag 'n geleidelike opswaai tot F1 se naasbestes in 2021 laat herleef het.